આજની લેવાલીની પ્રબળ અસર તળે નિફટીના કુલ 33 શૅરના ભાવ નોંધપાત્ર વધવા સાથે 17 શૅરોમાં થોડો ઘટાડો થયો હતો. જેમાં હીરો હોન્ડા રૂા. 28, કોટક બૅન્ક રૂા. 12, ઈન્ડસઈન્ડ રૂા. 23 અને ડૉ. રેડ્ડીસ રૂા. 8 ઘટયા હતા. અન્ય સ્થાનિક એનલિસ્ટે જણાવ્યું છે કે માત્ર વાયદાના ખેલાડીઓ માટે હવે નિફટી 10800 નીચે બંધ આવે તો જ મંદી (વેચવાલી) કરવાનું હિતાવહ રહેશે. ચાર્ટ પર નવી `હેન્ગિંગ મેન' પેટર્ન તૈયાર થઈ ચૂકી છે, જે નિફટીને સટ્ટાકીય દૃષ્ટિએ આગળ ધકેલશે. જેમાં સામા પૂરે વેચવાલી જોખમી બની શકે છે. જોકે, બજારના અનુભવી બ્રોકરો માને છે કે અગાઉના ઊંચા ભાવે લીધેલ શૅરોમાં અટવાયેલા સાચા રિટેલ રોકાણકારોએ મનગમતા ભાવે નાણાં છૂટા કરવામાં શાણપણ રહેશે. આમેય શૅરબજાર જ્યારે તેજીમય હોય અને લાવ લાવ હોય ત્યારે જ `મનગમતા' ભાવે વેચવા મળે છે. જેથી ભૂલ કરવી નહીં.